Flestir ættu að þekkja vandamálið sem fylgir því að eiga gjafabréf sem gleymist ofan í skúffu og þegar það finnst er það útrunnið og ónothæft . Ari Steinarsson og Ragnar Árnason hafa fundið lausn við þessu en þeir eru búnir að rafvæða gjafabréfin og setja í nýtt smáforrit sem kallast YAY . Ari segir í samtali við Morgunblaðið að hugmyndin eigi sér þó nokkurn aðdraganda og þeir Ragnar hafi gengið lengi með hana í maganum . Hann segir að sagan af því , hvernig hugmyndin fór loks á flug , sé hálflygileg . „ Dag einn var Ragnar að bíða í röð eftir að kaupa ís í IKEA , og hitti þar Jón Þorgrím Stefánsson , tæknistjóra hugbúnaðarfyrirtækisins Netapp . Ragnar sagði Jóni frá hugmyndinni í fljótu bragði þar sem þeir stóðu þarna saman í röðinni og honum leist svo vel á hugmyndina að hann bæði fjárfesti sjálfur í fyrirtækinu og dró fleiri fjárfesta að borðinu . Það er magnað hvernig þetta atvikaðist , “ segir Ari . Fjárfestarnir sem komu að félaginu eru öflugir að sögn Ara . Þar er um að ræða Kjöl fjárfestingafélag og Omega fjárfestingafélag , sem eiga samtals rúmlega 50% í YAY . Frumkvöðlarnir , þeir Ari og Ragnar , eiga saman minnihluta . Aðspurður segir Ari að þróun forritsins hafi kostað einhverja tugi milljóna króna . Spurður nánar um virkni forritsins segir Ari að forritinu megi lýsa sem markaðstorgi fyrir gjafabréf . „ Það þekkja allir þetta vandamál að eiga gjafabréf ofan í skúffu og nota það aldrei . Við höfum fundað með yfir 150 aðilum sem allir hafa tekið vel í að vera með , og nú þegar erum við komnir með 60 samstarfsaðila . Með appinu getum við minnt fólk á að nota gjafakortið áður en það rennur út til dæmis . Auk þess bjóðum við upp á að fólk geti keypt gjafabréf í einni búð , pakkað því í „ gjafapappír “ og sent myndband með persónulegri kveðju . “ Ari segir að í appinu felist ákveðin neytendavernd , því boðið er upp á endursölumarkað í forritinu . „ Ef ég hef ekki áhuga á gjafakortinu sem ég fæ , get ég skipt því út fyrir annað gjafabréf frá öðru fyrirtæki . “ Byrja með Nova Um næstu helgi hefst markaðsherferð YAY fyrir alvöru . „ Við ætlum að hefja vegferð okkar með einu öflugasta markaðsfyrirtæki landsins , farsímafyrirtækinu Nova , sem mun bjóða frí gjafabréf í gegnum ókeypis efni Nova og YAY . “ Spurður um langtímamarkmið fyrirtækisins segir Ari að stefnt sé á aðra markaði . „ Við ætlum að prófa þetta hratt og örugglega hér á landi , og færa okkur svo út fyrir landsteinana . “